

 LĒMUMS

Ādažos, Ādažu novadā

2025. gada 28. augustā **Nr. 342**

**Par iniciatīvas projektu “Ādažu novada senioru veselības uzturēšana”**

Ādažu novada pašvaldība izskatīja Carnikavas senioru biedrības “Senči” (reģ. Nr. 40008216285, juridiskā adrese: Zušu iela 20, Carnikava, Ādažu novads, LV-2163 (turpmāk – Iesniedzējs)) 2025. gada 25. jūlija iniciatīvas projektu “Ādažu novada senioru veselības uzturēšana”(pašvaldības reģ. Nr. ĀNP/1-11-1/25/4247 (turpmāk – Projekts)) finansējuma saņemšanai saskaņā ar pašvaldības 2023. gada 24. maija nolikumu Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums).

Projekta mērķi ir:

1. sekmēt veselīga dzīvesveida ieradumus Ādažu novada senioru ikdienā;
2. iepazīstināt seniorus ar fiziskās un mentālās veselības veicinošām metodēm;
3. nodrošināt socializēšanos starp pensionāriem;
4. iesaistīt tos seniorus, kuriem sporta aktivitātes nav pa spēkam;
5. nodrošināt mazturīgajiem senioriem veselības veicinošās nodarbības.

Projekts atbilst Ādažu novada Attīstības programmas (2021.-2027.) vidējā termiņa prioritātei “VTP12 “Iedzīvotāju dzīves stabilitāte un drošība” (uzdevums “U12.1.2 “Veicināt NVO un citu iestāžu darbību veselīga dzīvesveida un ģimenes vērtību popularizēšanā un pašvaldības politikas veidošanā bērnu un ģimenes jomā”).

Mērķauditorija ir Ādažu novada seniori. Projektā paredzētas veselības vingrošanas 40 stundas speciālistes Zaigas Luriņas vadībā, 2 reizes nedēļā, grupā 10 cilvēki, Tautas namā “Ozolaine”, veselības vingrošanai ierādītajās telpās un laikā. Projektu paredzēt īstenot no 01.09.2025. līdz 01.08.2026. Projekta kopējais finansējums ir 2200,00 *euro* (t.sk. pašvaldības finansējums 2000 *euro* un Iesniedzēja finansējums 200,00 *euro*).

Centrālās pārvaldes Attīstības un projektu nodaļa (turpmāk – APN) veica projekta atbilstības izvērtēšanu domes noteiktajā kārtībā un secināja, ka projekts ir ieguvis 24 punktus (no 26), kā arī, ka tā norises plāns un izdevumi atbilst projekta mērķim.

Nolikuma 8. punkts nosaka, ka līdzfinansējums tiek piešķirts pašvaldības apstiprinātā budžeta ietvaros, savukārt APN budžetā konkrētajām iniciatīvām paredzētais finansējums (10 000 *euro*) jau ir izlietots.

Nolikuma 9. punkts nosaka – ja kārtējā gada budžetā izlietota visa projektu grupai apstiprinātā summa, tad domes Izglītības, kultūras, sporta un sociālā komiteja (turpmāk – IKSSK) var lemt par līdzekļu pārcelšanu no citu projektu grupas, kurā ir neizlietots finansējums.

Apkopojot informāciju par iniciatīvu projektiem paredzēto līdzekļu pieejamību visās projektu grupās, secināts, ka uz 01.08.2025. vēl ir neapgūti 5 638,44 *euro* izglītības jomas projektiem. Centrālās pārvaldes Izglītības un jaunatnes nodaļa norāda, ka Iesniedzēja Projekta finansēšanai var pārcelt 1000 *euro* no izdevumu grupas “Izglītojamo projekti”.

IKSSK atbalstīja 1000 *euro* pārcelšanu, kas būs pietiekami vingrošanas nodarbību organizēšanai līdz 2026. gada 31. janvārim, t.i., 20 stundas. Iniciatīvas turpināšanai Iesniedzējs varēs iesniegt jaunu projekta pieteikumu pēc pašvaldības 2026. gada budžeta pieņemšanas.

Pamatojoties uz Pašvaldību likuma 5. panta pirmo daļu, Nolikuma 67. punktu, kā arī domes Izglītības, kultūras, sporta un sociālās komitejas 06.08.2025. atzinumu, Ādažu novada pašvaldības dome

**NOLEMJ:**

1. Atbalstīt Carnikavas senioru biedrības “Senči” iniciatīvas projektu “Ādažu novada senioru veselības uzturēšana” un piešķirt tam pašvaldības līdzfinansējumu 1000 *euro* (viens tūkstotis *euro*).
2. Centrālās pārvaldes Juridiskajai un iepirkumu nodaļai 10 darbdienu laikā pēc šī lēmuma pieņemšanas sagatavot līguma projektu 1. punkta izpildei, nosakot pienākumu finansējuma saņēmējam ne vēlāk kā mēneša laikā no projekta pabeigšanas dienas (28.02.2026.) iesniegt pašvaldībai atskaiti par pašvaldības finansējuma izlietošanu.
3. Pašvaldības izpilddirektoram parakstīt 2. punktā noteikto līgumu.
4. Centrālās pārvaldes Finanšu nodaļai lēmuma izpildei paredzēto finansējumu pārcelt no Izglītības un jaunatnes nodaļas uz Attīstības un projektu nodaļu.
5. Centrālās pārvaldes Grāmatvedības nodaļai līdz 2025. gada 19. septembrim izmaksāt Carnikavas senioru biedrībai “Senči” 1. punktā noteikto finansējumu 80 % apmērā no Attīstības un projektu nodaļas budžeta tāmes līdzekļiem. Finansējuma atlikušo daļu izmaksāt 10 darbdienu laikā pēc finanšu atskaites un attaisnojuma dokumentu saņemšanas pašvaldībā.
6. Centrālās pārvaldes Attīstības un projektu nodaļas vadītājai organizēt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU